נייל הורן

נייל ג'יימס הורן (באנגלית: Niall James Horan; נולד ב-13 בספטמבר 1993) הוא זמר וכותב שירים אירי. הוא היה חבר בלהקת הבנים "וואן דיירקשן" ולאחר פירוקה יצא לקריירה עצמאית. פרסומו החל ב-2010, כאשר נבחן לבד לריאליטי השירה אקס פקטור הבריטי. לאחר שהודח כמבצע יחיד, הורן חזר לתחרות, יחד עם עוד ארבעה מתמודדים אחרים, על מנת להרכיב את הלהקה "וואן דיירקשן". לאחר שהלהקה החליטה לצאת להפסקה בשנת 2016 חתם הורן על חוזה הקלטות בתור זמר סולו עם קפיטול רקורדס. הסינגלים "This Town" ו-"Slow Hands" מאלבום הבכורה שלו "Flicker", הגיעו לראש המצעדים במספר מדינות. האלבום הגיע למקום הראשון באירלנד ובארצות הברית, כמו כן הוא זכה להצלחה רבה באוסטרליה ובבריטניה. נייל ג'יימס הורן נולד ב-13 בספטמבר 1993 במולינגר, אירלנד. הוריו, בובי הורן ומאורה גלגאר, התגרשו כשהיה בן חמש, ולכן הוא ואחיו, גרג הורן, גרו עם אימם במשך שנה. לאחר מכן הם החליטו לעבור לגור עם אביהם. בגיל 11, החל הורן לנגן בגיטרה שנתן לו אחיו, והוא למד לנגן בעצמו בעזרת סרטוני הדרכה מיוטיוב. דודתו גילתה את הכישרון שלו יום אחד כשהוא שר בזמן שהוא היה איתה במכונית והיא חשבה שהשירה מגיעה מהרדיו. בתור נער הוא הופיע במרכז האומנויות במולינגר על מנת לעזור לגייס כסף לקבוצת הכדורגל המקומית. ובנוסף הוא הופיע בתור זמר ליווי במועדון האקדמי בדבלין. ב-2010, כשהיה בן 16, הורן נבחן לעונה השביעית של אקס פקטור בדבלין. הוא ביצע את השיר "So Sick", וקיבל תגובות שונות מהשופטים. לואי וולש הצביע בעדו, אבל שריל קול והשופטת האורחת קייטי פרי, הרגישו שהוא צעיר מדי ולא מתאים לתוכנית, סיימון קאוול גם הצביע בעדו, לבסוף שריל קול הצביעה נגדו וההחלטה אם לקבל אותו לתוכנית הייתה תלויה בקייטי פרי שלבסוף החליטה להצביע בעדו והוא התקבל למחנה האימונים. במחנה האימונים, הורן שר את השיר "Champagne Supernova", אבל לא הצליח להתקבל לקטגוריית הבנים בתחרות. לאחר הצעה של השופטת האורחת ניקול שרזינגר, הורן צורף ללהקה ביחד עם ארבעה בנים נוספים שגם הודחו מהתחרות, מפני שהשופטים הרגישו שהם טובים מדי בשביל להיות מודחים מהתחרות. נייל הורן, הארי סטיילס, ליאם פיין, לואי טומלינסון וזאין מאליק חוברו ללהקת בנים ובכך נכנסו לקטגוריית הלהקות והמשיכו בתחרות. הארי סטיילס המציא את השם "וואן דיירקשן" אשר משמעותו בעברית היא 'כיוון אחד'. וואן דיירקשן סיימה את התוכנית במקום השלישי, וזמן קצר לאחר מכן סיימון קאוול החתים את הלהקה בחוזה הקלטות בשווי 2 מיליון לירה שטרלינג בסייקו רקורדס. הלהקה החלה להקליט את אלבום האולפן הראשון שלה בינואר 2011 בלוס אנג'לס. בפברואר 2011 הלהקה ומתמודדים נוספים מאקס פקטור הופיעו בסיבוב הופעות משותף. במהלך סיבוב ההופעות, וואן דיירקשן הופיעה בפני כחצי מיליון אנשים ברחבי בריטניה. לאחר שסיבוב ההופעות הסתיים באפריל 2011, הלהקה המשיכה להקליט את אלבומה הראשון בסטוקהולם, בלונדון ובלוס אנג'לס. ב-2011 הוציאה הלהקה את אלבום האולפן הראשון שלה, "Up All Night", שהגיע למקום הראשון במצעד הבילבורד 200 בארצות הברית. 176,000 עותקים של האלבום נמכרו בשבוע הראשון, בעקבות זאת וואן דיירקשן הפכה ללהקה הבריטית הראשונה שאלבום הבכורה שלה הגיע למקום הראשון במכירות. הסינגל הראשון של וואן דיירקשן, "What Makes You Beautiful", הגיע למקום הראשון באירלנד, במקסיקו ובבריטניה. הסינגלים שיצאו לאחר מכן, "Gotta Be You", "One thing" ו-"More Than This", זכו להצלחה מתונה במספר מדינות. על מנת לקדם את מכירות האלבום, הלהקה יצאה לסיבוב ההופעות העצמאי הראשון שלה, "Up All Night Tour", והוציאה סרט DVD שצולם במהלך סיבוב ההופעות. בנובמבר 2012, הלהקה הוציאה את אלבום האולפן השני שלה, "Take Me Home", אשר זכה להצלחה אף יותר משמעותית והגיע למקום הראשון בבריטניה, והיה האלבום הראשון של הלהקה שהגיע לראש המכירות בבריטניה. האלבום הגיע למקום הראשון גם באוסטרליה, קנדה, ארצות הברית, אירלנד וניו זילנד. הסינגל "Live While We're Young", הגיע למקום הראשון בניו זילנד ובאירלנד. והסינגל "Little Things" הגיע למקום הראשון בבריטניה. בנוסף, הלהקה יצאה לסיבוב ההופעות העצמאי השני שלה, Take Me Home Tour, בו הם הופיעו ב-4 יבשות שונות. הסרט שלהם, "This Is Us", אשר בוים על ידי מורגן ספרלוק, צולם בעיקר בזמן סיבוב ההופעות. הסרט גרף יותר מ-30 מיליון דולר בשבועו הראשון בבתי הקולנוע. וואן דיירקשן ביצעו מחרוזת של השיר "One Way Or Another" של בלונדי והשיר "Teenage Kicks" של אנדרסטונס על מנת לגייס כסף לעמותה "Comic Relief". אלבום האולפן השלישי של הלהקה, "Midnight Memories", יצא ב-25 בנובמבר 2013. אלבום האולפן הרביעי של הלהקה, "Four", יצא ב-17 בנובמבר 2014, זה היה האלבום האחרון של הלהקה ביחד עם זאין מאליק. אלבום האולפן החמישי שלהם, ".Made in the A.M", יצא ב-13 בנובמבר 2015. הוא הגיע למקום הראשון במספר מדינות כולל בבריטניה, ועקף את האלבום Purpose של ג'סטין ביבר. .Made in the A.M היה אלבום האולפן האחרון שהוציאה הלהקה לפני שהחליטה להפסיק באופן זמני את פעילותה. בספטמבר 2016 הוכרז שהורן חתם על חוזה הקלטות בתור זמר סולו עם קפיטול רקורדס. ב-29 בספטמבר 2016 הורן הוציא את סינגל הבכורה שלו, "This Town". הסינגל הגיע למקום התשיעי במצעד הסינגלים הבריטי ולמקום ה-20 במצעד הבילבורד הוט 100 האמריקאי. ב-4 במאי 2017 הוציא את הסינגל השני שלו "Slow Hands". הסינגל זכה להצלחה במצעדים בבריטניה ובארצות הברית. בריאיון עם Entertainment Weekly, הורן סיפר שהאלבום הבכורה שלו, "Flicker", היה מושפע מהרכבי רוק קלאסי, ביניהם האיגלס ופליטווד מק. באוגוסט 2017 הורן יצא לסיבוב ההופעות העולמי הראשון שלו בתור זמר סולו, "Flicker Sessions 2017". ב-15 בספטמבר 2017 הורן הוציא את הסינגל השלישי שלו "Too Much to Ask" וב-20 באוקטובר הוא הוציא את אלבום האולפן הראשון שלו, "Flicker". האלבום הגיע למקום הראשון באירלנד ובקנדה ובנוסף הגיע למקום הראשון במצעד הבילבורד 200 האמריקאי. ב-20 בנובמבר 2017 הורן זכה בפרס "האמן החדש של השנה" בטקס פרס המוזיקה האמריקאית. ב-8 בנובמבר 2017 הורן הופיע לצד הזמרת האמריקאית מארן מוריס בטקס פרסי איגוד מוזיקת הקאנטרי. ב-10 במרץ 2018 הוא יצא לסיבוב ההופעות העולמי השני שלו בתור זמר סולו, "Flicker World Tour". ב-6 ביולי 2018 הורן הוציא את הסינגל "Finally Free" המשמש כשיר הנושא בגרסה המקורית של סרט האנימציה "מפלצות בשלג". הורן שיתף פעולה עם הזמרת ג'וליה מייקלס, והשיר "What a Time", מתוך אלבומה של מייקלס, יצא ב-24 בינואר 2019. בספטמבר 2019 הוא הודיע שהחל בעבודה על אלבום האולפן השני שלו. הסינגל הראשון של האלבום, "Nice to Meet Ya", יצא ב-4 באוקטובר 2019. ב-30 באוקטובר, הורן הכריז שהוא יוצא לסיבוב הופעות ב-2020. הסינגל השני של האלבום, "Put a Little Love on Me", יצא ב-6 בדצמבר 2019. במרץ 2020 שיתף הורן פעולה עם הזמרת אשלין ריי וילסון בשיר "Moral of the Story". במאי 2021 התארח בסינגל "Our Song" של עם הזמרת אן-מארי. מאז שנת 2022 הוא מנטור בתוכנית המציאות האמריקאית, "The Voice". בשתי עונותיו בתוכנית (עונות 23 ו-24) היה המנטור המנצח בסיומן. ביוני 2023 הוציא הורן אלבום חדש בשם ״The Show" ומאז הופיע בפסטיבלים שונים, בפברואר 2024 התחיל טור הופעות עולמי בשם ״The show Live On Tour" הוריו של הורן התגרשו ואמו התחתנה פעם נוספת מאז. להורן יש אח אחד, גרג הורן. הורן תומך במועדון הכדורגל דרבי קאונטי. הורן הוא חובב גולף ומשחק באירועי גולף רבים ובשעות הפנאי. הוא גם נהנה לצפות במשחקי טניס וקריקט לעיתים. הוא הלך לצפות באליפות אוסטרליה הפתוחה פעמיים. הורן הוא חבר קרוב של הטניסאי נובאק ג'וקוביץ' והוא תומך בקבוצת הקריקט האירית. בקיץ 2010, בזמן ששיחק כדורגל עם חבריו, הורן נפצע בברכו ונגרמה לו בעיה אשר חזרה על עצמה מספר פעמים, ביניהן בתקרית ב-2013 שבה הוא נקע את הברך על הבמה בזמן הופעה באנטוורפן, בלגיה. לאחר סיום סיבוב ההופעות בינואר 2014 הורן הגיע לארצות הברית על מנת לבצע ניתוח גדול בברך. לאחר הניתוח הוזמן על ידי ז'וזה מוריניו לפיזיותרפיה עם מועדון הכדורגל צ'לסי. הוא ביצע פיזיותרפיה עם חברי הקבוצה והפיזיותרפיסט שלהם במשך כחודשיים במתחם האימונים שלהם בבריטניה. ב-2017 הצטרף ל-"Modest golf management team", והוא תומך ומאמן שחקני גולף מקצוענים. בשנים 2017–2018 היה בזוגיות עם הזמרת והשחקנית היילי סטיינפלד. באפריל 2018 סיפר על ההתמודדות שלו עם הפרעה טורדנית-כפייתית קלה ועם חרדה. בתור חבר בלהקת וואן דיירקשן הורן השתתף בקמפיין "Action 1D" שמטרתו הייתה להעלות את המודעות על עוני קיצוני, חוסר שוויון, ושינויי האקלים בעזרת מיליוני המעריצים של הלהקה. הלהקה גם שיתפה פעולה עם העמותה "Comic Relief" וגייסה מעל שני מיליון לירה שטרלינג לצדקה. במאי 2014 ארגן הורן משחק כדורגל של מועדון הכדורגל לסטר סיטי באצטדיון קינג פאוור שמטרתו לגייס כסף לארגון Irish Autism Action. במשחק הכדורגל היו כ-10,000 צופים והורן הצליח לגייס כ-300,000 לירה שטרלינג לצדקה. בשנת 2016 הוא המשיך לתמוך בארגון וגייס כסף בעזרת מכירת חולצות במהדורה מיוחדת. הורן שיתף פעולה עם המגזין Golf Digest, על מנת לתמוך בפרויקט REACH military families. ב-2016, יחד עם שחקן הגולף ג'סטין רוס, יצר את "Horan and Rose Gala", אירוע צדקה שמסייע לחקר הסרטן בקרב ילדים ונערים בבריטניה. במאי 2016 האירוע התקיים בלונדון ובו הייתה ארוחה שבישל השף ג'יימי אוליבר והופעה של הזמר אולי מארס. ב-2017 זכה ב"פרס ארני" על תרומותיו הרבות לצדקה. 2017: Flicker 2020: Heartbreak Weather 2023: The Show 2018: Flicker: Featuring the RTÉ Concert Orchestra 2024: Live From Spotify Studios 2017: Spotify Singles 2018: Mirrors 2017: "Flicker Sessions" 2018: "Flicker World Tour" 2020: "Nice To Meet Ya Tour" 2024: "The Show: Live on Tour" מדיה וקבצים בנושא נייל הורן בוויקישיתוף אתר האינטרנט הרשמי של נייל הורן נייל הורן, ברשת החברתית פייסבוק נייל הורן, ברשת החברתית אקס (טוויטר) נייל הורן, ברשת החברתית אינסטגרם נייל הורן, ברשת החברתית טיקטוק נייל הורן, סרטונים בערוץ היוטיוב נייל הורן, במסד הנתונים הקולנועיים IMDb (באנגלית) נייל הורן, באתר אפל מיוזיק (באנגלית) נייל הורן, באתר ספוטיפיי נייל הורן, באתר סאונדקלאוד (באנגלית) נייל הורן, באתר Last.fm (באנגלית) נייל הורן, באתר AllMusic (באנגלית) נייל הורן, באתר MusicBrainz (באנגלית) נייל הורן, באתר דיזר נייל הורן, באתר Yandex.Music (ברוסית) נייל הורן, באתר Discogs (באנגלית) נייל הורן, באתר Songkick (באנגלית) נייל הורן, באתר Genius נייל הורן, באתר בילבורד (באנגלית) נייל הורן, באתר טיידל (באנגלית) Niall Horan Signs With Capitol Records, באתר קפיטול רקורדס Niall Horan's 'Flicker' Debuts at No. 1 on Billboard 200 Albums Chart. Billboard.com. 29 October, 2017 Niall Horan wins Best Newcomer at American Music Awards Niall Horan Releases Uplifting New Single 'Finally Free' For 'Small Foot' Movie: Listen. Billboard.com. 6 July, 2018 Julia Michaels' New EP Features Songs With Selena Gomez, Niall Horan: Listen. Billboard.com. 24 January 2019 Niall Horan Announces 'Nice to Meet Ya' Single, Billboard Niall Horan Announces 2020 'Nice To Meet Ya' Arena Tour With Lewis Capaldi, Z100 Amber Peake, Niall Horan girlfriend: The real reason behind split from Hailee Steinfeld. Express. 31 May 2020 Niall Horan Is Praised By Fans For Speaking Openly About His Struggles With OCD Baby You're Perfect: Niall Horan Designs His Own T-Shirt For Charity Niall Horan Gets Our Arnie Award And Helps Guide The Game's Talent